ועדת הכספים, כנסת 20, פרוטוקול מספר 373, 2016-06-13 14:00

משה גפני: אני מתכבד לפתוח את ישיבת ועדת הכספים, אני מקדם בברכה את יושב ראש הכנסת, חבר הכנסת יולי יואל אדלשטיין.

משה גפני: על סדר היום מינוי מנהל כללי לכנסת.

משה גפני: אני רק מבקש לומר שיש מקרים, זה אחד מהם, שאנחנו גם ועדת שירות וגם הממשלה, והיושב-ראש הוא גם השר שצריך למנות את המנכ"ל וגם נציב שירות המדינה במקרה של הכנסת.

משה גפני: אבל לפני שאנחנו מתחילים, אני מבקש מהיועץ המשפטי של הכנסת לומר את המסגרת המשפטית כפי שהוא ביקש, בבקשה.

איל ינון: תודה רבה, אדוני יושב-ראש הוועדה, כבוד יושב ראש הכנסת, חברי הוועדה הנכבדים.

איל ינון: חוק שירות המדינה (מינויים) קובע בסעיף 12 כי הממשלה תמנה לכל משרד מנהל כללי על פי הצעת השר הממונה על אותו משרד ועל המינוי לא תחול חובת מכרז.

איל ינון: סעיף 41 לחוק שירות המדינה (מינויים) קובע שלגבי עובדי לשכת נשיא המדינה, עובדי הכנסת ועובדי משרד מבקר המדינה נתונות הסמכויות של הממשלה, כפי שציין עכשיו יושב-ראש הוועדה, בידי ועדת הכספים של הכנסת.

איל ינון: כלומר בעוד הממשלה היא זו שממנה ומאשרת מינויים של מנכ"לים של משרדי הממשלה, ועדת הכספים קיבלה בחוק את הסמכות להיות הממשלה לצורך מינויים של שלושה בעלי תפקידים – מנכ"ל לשכת נשיא המדינה, מנכ"ל הכנסת ומנכ"ל משרד מבקר המדינה.

איל ינון: אז לשאלה שנשאלתי טרום הדיון, האם יש חובה לערוך מכרז או ועדת איתור כפי שמקובל היום לגבי בעלי תפקידים בכירים בשירות המדינה, התשובה היא שלילית.

איל ינון: יש פטור מפורש בחוק ממכרז, כפי שמקובל ביחס למנכ"לים במשרדי הממשלה.

איל ינון: נשאלתי שאלה נוספת, האם יש איזה שהם תנאי סף וכישורי סף למשרה, התשובה פה היא כזאת: בכנסת, לגבי שלושת בעלי התפקידים שציינתי – מנכ"ל הכנסת, מנכ"ל לשכת נשיא המדינה ומנכ"ל משרד מבקר המדינה – לא נקבעו תנאי סף.

איל ינון: לגבי מנכ"לים במשרדי הממשלה כן הממשלה קיבלה על עצמה בהחלטות ממשלה, לא בחוק, כישורי סף למנכ"לים.

איל ינון: אני חייב לציין שמקריאת ומעיון בקורות החיים של המועמד, שתיכף יושב-ראש הכנסת יציג בפניכם, עולה שהוא עומד בתנאי הסף שנקבעו בהחלטת הממשלה למנכ"לים במשרדי הממשלה, הן בסעיף ההשכלה והן בסעיף הניסיון הרלוונטי.

אחמד טיבי: האם חייב להיות שעיר הולדתו צ'רנוביץ'?

אחמד טיבי: האם זה תנאי סף?

יולי יואל אדלשטיין: זה לא תנאי סף, אבל זה יתרון.

אחמד טיבי: זה כמו טייבה כזה.

איל ינון: > דרישות נוספות רצויות, ככה קוראים לזה במכרזים.

משה גפני: תודה רבה, אדוני היועץ המשפטי.

משה גפני: אני מתכבד לפנות אליך, אדוני יושב-ראש הכנסת.

משה גפני: אני רק רוצה לציין שרונן פלוט, שהיה מנכ"ל הכנסת עד לשבועות האחרונים, נבחר להיות ראש עיריית נצרת עלית.

משה גפני: בהזדמנות הזאת - - -

מכלוף מיקי זוהר: רגע, אדוני, יש לי שאלה, קהילת גור בנצרת עלית, במי הם תמכו?

מכלוף מיקי זוהר: במועמדות של מי?

רחל עזריה: אוה, עכשיו מתחיל להיות מעניין.

מכלוף מיקי זוהר: יש שמועות שיש לך חלק בעניין הזה.

מכלוף מיקי זוהר: אלה השמועות.

משה גפני: אני מאחל לו מכאן הצלחה.

משה גפני: נצרת עלית זקוקה לדרבון וזה ניהול עיר שנמצאת במצב קשה, ורונן הוא איש שמתאים לעניין.

משה גפני: אני מברך אותו ואני מאחל לו בהצלחה, אני מודה לו על התקופה שהוא שירת כאן כמנכ"ל הכנסת.

משה גפני: מאז לפחות, אפילו שאנחנו נשארים בלילה מאוחר, אנחנו לא נשארים רעבים.

משה גפני: זה חשוב.

משה גפני: אני אבקש מהמנכ"ל הבא שישמור על המסורת הזאת.

בצלאל סמוטריץ': צריכים לשמוע את זה ממנו, שיבוא לפה ויגיד.

דוד ביטן: זה צריך להיות בתנאי הסף.

מכלוף מיקי זוהר: אבל אני רוצה להעביר את סמכות ניהול המשא ומתן לדוד.

מכלוף מיקי זוהר: דוד ביטן, אתה מנהל משא ומתן.

משה גפני: תודה רבה, רבותיי.

משה גפני: אדוני, יושב-ראש הכנסת.

יולי יואל אדלשטיין: תודה, אדוני יושב-ראש הוועדה.

יולי יואל אדלשטיין: אתה בעצם פתחת במה שהתכוונתי לפתוח, למרות שזה לא הנושא, אבל זה הפורום הראשון שאני יכול להתבטא בו כי מאוד הקפדנו בכנסת לא להזכיר את צירוף המילים "נצרת עלית" במהלך מערכת הבחירות שם.

יולי יואל אדלשטיין: אבל עכשיו מותר לומר למנכ"ל, לשעבר כבר שלנו, ולראש העיר הנבחר של נצרת עלית, שאם יצליח בעיר לעשות את השינויים כמו שהצליח לעשות כאן בכנסת במערכות הרלוונטיות, אז העיר תיראה אחרת.

יולי יואל אדלשטיין: אני חושב שמגיע לעיר הזאת להיראות אחרת, אז אני גם מכל הלב מאחל לו בהצלחה וגם מצטרף לדברי השבח של יושב-ראש ועדת הכספים, חבר הכנסת גפני, על כל הפעילות הענפה של מר רונן פלוט כאן בכנסת.

יולי יואל אדלשטיין: אני לא חושב שיש כאלה שחולקים על העמדה הזאת ולא חשוב אם מדובר בחברי כנסת מסיעה כלשהי, או בעובדי הכנסת, בכירים כזוטרים.

יולי יואל אדלשטיין: באשר למר אלברט סחרוביץ', אז יש בזה אפילו סגירת מעגל או צדק פואטי, כי אלברט התחיל את דרכו בשירות הציבורי אצל אחד שקוראים לו רונן פלוט, יועץ מנכ"ל משרד הקליטה, כפי שהוא בעצמו אוהב לתאר את זה.

יולי יואל אדלשטיין: רונן, שאז היה עוד יותר ססגוני ממה שהכרתם אותו, קלט לעבודה בחור ללא ניסיון בשירות הציבורי עד כה, ואמר לו 'טוב, אתה מעכשיו תהיה אחראי על פינוי הקרוונים'.

יולי יואל אדלשטיין: להזכיר לוותיקים שבינינו, פינוי אתרי הקרוונים היה משימה שמספר ממשלות ישראל נכשלו בה.

יולי יואל אדלשטיין: אני לא יודע אם לזקוף את זה לזכותו של רונן או של אלברט, אבל עובדה היא שבמהלך שנתיים 90% מדיירי אתרי הקרוונים, עולים רובם מאתיופיה או לא רק מאתיופיה, אכן פונו ועברו לדיור קבע.

יולי יואל אדלשטיין: באותו שלב, כבר אפשר לומר, הפצעים האלה על המפה של מדינת ישראל פחות או יותר נעלמו.

יולי יואל אדלשטיין: לאחר מכן, כמו שאפשר לראות בקורות החיים, אלברט היה עוזר פרלמנטרי שלי ואני מזכיר את זה כי זה ניסיון רלוונטי, גם בוודאי להיכרות עם הכנסת, משנת 2003.

יולי יואל אדלשטיין: מה שגם אפשר לזקוף לזכותו, עוד פעם, הוא לא ביקש את זה, אבל הייתה תקופה שזכורה לכולנו, בחירות 2006, לפחות לאלה שאז היו פעילים במערכת הפוליטית, כשעבדכם הנאמן היה בחופשה ללא תשלום עשרה חודשים מלהיות חבר כנסת.

יולי יואל אדלשטיין: אלברט עבד תחילה עם שר הקליטה ולאחר מכן שר הבינוי והשיכון, זאב בוים ז"ל, כך שצבר ניסיון גם עם אנשים אחרים וגם במערכות נוספות.

יולי יואל אדלשטיין: עם חזרתי לממשלה הוא היה ראש מטה שלי במשרד ההסברה והתפוצות.

יולי יואל אדלשטיין: גם כאן כדאי להזכיר את העובדה הפשוטה שלפני זה משרד ההסברה והתפוצות במתכונתו הזאת לא היה קיים והוא עסק יחד עם כולנו בהקמת המשרד ותפעולו של משרד חדש, כולל כל הנושאים התקציביים והפיזיים וכל מה שקשור בהקמת משרד ממשלתי.

יולי יואל אדלשטיין: בשנים האחרונות, זו כבר היסטוריה יותר מוכרת לכם, ראש מטה של יושב-ראש הכנסת, מטבע הדברים פעיל בכל מה שצריך להיות פעיל בו, כולל ודאי חבר בהנהלה, בכל ישיבות ההנהלה של הכנסת, מכיר את המערכת, מכיר את האנשים.

יולי יואל אדלשטיין: נוסיף לזה פרט חשוב, שהמועמד הוא בעל תואר שני בניהול משאבי אנוש, כך שזה מסתדר יפה מאוד עם המשרה.

יולי יואל אדלשטיין: ולמרות שציין, ובצדק, היועץ המשפטי שבצד הפורמלי אין דרישות סף, אבל לא הייתי מעלה על הדעת להביא לתפקיד כזה אדם, נאמן ככל שיהיה, אהוב עליי ככל שיהיה, שלא צבר ניסיון ולא עומד בדרישות סף על פי דרישות הממשלה, גם אם הדרישות האלה לא חלות על הכנסת.

יולי יואל אדלשטיין: אז לאחר שאמרתי את כל אלה אני מאוד רוצה גם להודות למזכירת הכנסת, ירדנה מלר-הורוביץ, שבתקופה הזאת, ללא כל התראה מוקדמת, בהיותה בכלל בחופשה פרטית, קיבלה על עצמה בנוסף לתפקידה המסורתי את תפקיד המנכ"ל בפועל.

יולי יואל אדלשטיין: אז במידה, כפי שאני מקווה ומבקש, שהמינוי יאושר כאן בוועדת הכספים, זה גם המקום להודות על כמה השבועות האלה שמילאת את המקום, כרגיל, כמו שאת עושה, בשקט ובנחת ללא צעקות ותהפוכות, אבל אני לא חושב שמישהו הרגיש איזושהי בעיה בניהול השוטף בתקופה הזאת.

יולי יואל אדלשטיין: אני גם חושב שכדאי לנו מיד כבר לעבור למועמד קבע בתפקיד הזה, או אדם קבע בתפקיד הזה, לכן פנייתי לחברי ועדת הכספים ולך, אדוני היושב-ראש, לאשר את המועמד המוצע לתפקיד מנכ"ל הכנסת.

משה גפני: אוקיי.

משה גפני: יש שאלות?

איל ינון: אם מישהו רוצה לשאול שאלות את המועמד עצמו זה עכשיו הזמן.

איל ינון: לא ברכות ודברי שבח והלל – הוא ייכנס ותוכלו לעשות את זה.

איל ינון: אם יש למישהו שאלות ענייניות שקשורות למועמדותו לתפקיד המנכ"ל זה עכשיו הזמן לשאול.

איל ינון: אתם חברי הוועדה הממנה.

משה גפני: ואם אני רוצה שהוא ירחיב לגבי משרד החקירות שהוא עבד בו?

יולי יואל אדלשטיין: לא, אני ביקשתי ממנו להוסיף את הפרט הזה לקורות החיים, שתיזהרו ממנו.

דוד ביטן: אני יכול לשאול מה משקלו?

משה גפני: האמת היא שאנחנו לא נגלה את זה, אנחנו נעשה תחרות אחרי זה.

משה גפני: אם זאת השאלה.

דוד ביטן: ההבדל ביני לבינו זה אתה.

משה גפני: רבותיי, מינוי מנהל כללי לכנסת, כפי שהציג בפנינו יושב-ראש הכנסת, מי בעד אישור המינוי?

משה גפני: ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: המינוי אושר.

משה גפני: אפשר לבקש ממנו שייכנס.

משה גפני: בעד – פה אחד מינוי המנכ"ל אושר.

משה גפני: המינוי אושר פה אחד, ללא מתנגדים וללא נמנעים.

יולי יואל אדלשטיין: אלברט, ברכות.

יולי יואל אדלשטיין: עכשיו יתחילו כולם בדברי שבח, רק שתדע שהיו כמה הערות מאוד פוגעניות מאלה שאתה מחשיב לחברים.

משה גפני: ועדת הכספים אישרה אותך, אלברט, פה אחד, על פי הצעת יושב-ראש הכנסת, למנכ"ל הכנסת.

משה גפני: כולם סבורים, כתוצאה מזה הם גם הצביעו כך ככל הנראה, שאתה ראוי לתפקיד הזה.

משה גפני: זה תפקיד מאוד מאוד חשוב בעבודה הפרלמנטרית של כולנו, גם של חברי הכנסת, גם של העובדים בכנסת.

משה גפני: המערכת הזאת היא מערכת שאצל רונן הייתה מערכת ששדרגה את עצמה, גם עם יושב-ראש הכנסת, גם עם מזכירת הכנסת, גם עם העובדים הבכירים בה וגם עם חברי הכנסת.

משה גפני: זאת מערכת שמתפקדת היטב, אין תלונות על עבודת מנכ"ל הכנסת.

משה גפני: אתה נכנס לנעליים גדולות ואנחנו יודעים שאין לך בעיה עם זה.

משה גפני: אנחנו הגענו למסקנה שאתה אכן תהיה מנכ"ל מצוין, אנחנו שמחים על כך שהיושב-ראש הציע אותך, אני שמח על כך שוועדת הכספים אישרה אותך פה אחד ואני מברך אותך, שיהיה לך סיעתא דשמיא, שאת זה צריך פה בכל מקרה – איך שאתה נכנס בשער פלומבו אתה צריך סיעתא דשמיא, אבל צריך את זה בכל מקום.

משה גפני: אני מברך אותך שיהיה לך את זה ושתוכל להצעיד את המערכת המנהלית כאן בכנסת קדימה, ושתזכה באמת גם לנחת אישית וגם להגדלה ושדרוג המערכת בכנסת, שהיא חשובה מאוד לעבודה הפרלמנטרית, כפי שאמרתי, והיא חשובה מאוד לתדמיתה של הכנסת.

משה גפני: אני מאחל לך בהצלחה.

בצלאל סמוטריץ': אפשר שאלה?

משה גפני: בבקשה, שאלה.

בצלאל סמוטריץ': מה הנייד שלך?

משה גפני: בבקשה, אלי כהן.

אלי כהן: אני מבקש קודם כל, אלברט, לאחל לך בהצלחה ולברך את יושב-ראש הכנסת על המינוי המוצלח הזה.

אלי כהן: בהזדמנות הזו, אני גם רוצה להגיד שבמהלך התקופה שאני כאן אני זוכה מכל האורגנים בכנסת לשיתוף פעולה מלא, יעיל, חרוץ.

אלי כהן: אני רואה כאן גם את קצין הכנסת, את חשב הכנסת, הייעוץ המשפטי – ובאמת המערכת עובדת כאן בצורה טובה ומצוינת, ואין לי ספק שאלברט ימשיך באותה הדרך.

אלי כהן: בהצלחה.

משה גפני: תודה רבה.

משה גפני: יש עוד מישהו שרוצה?

דוד ביטן: אני מצטרף לדברים של אלי.

דוד ביטן: זה רק אומר, אם הכול טוב - - -

יצחק וקנין: כל המוסיף גורע, רבי משה.

משה גפני: בבקשה, אחמד טיבי.

אחמד טיבי: אנחנו מצטרפים לברכות.

אחמד טיבי: אכן לא קל לומר דברים טובים על רונן, אבל אין עליו תלונות.

אחמד טיבי: הוא היה פרויקטור מעולה.

אחמד טיבי: התפקיד הזה מחייב אותך להיות פרויקטור בכל מערכות הבית.

אחמד טיבי: כולם אומרים עליך דברים טובים, אני מאחל לך הצלחה.

משה גפני: תודה רבה.

משה גפני: יש עוד מישהו?

משה גפני: תודה רבה לכולם.

משה גפני: אני מאחל לך הצלחה.

משה גפני: תודה רבה, אדוני היושב-ראש.

משה גפני: שיהיה בהצלחה, הישיבה נעולה.